KIRJALLINEN KYSYMYS P-3646/01 esittäjä(t): Fernando Fernández Martín (PPE-DE) komissiolle. Budjettikohta B7-6000.



Virallinen lehti nro 172 E , 18/07/2002 s. 0101 - 0102



KIRJALLINEN KYSYMYS P-3646/01 esittäjä(t): Fernando Fernández Martín (PPE-DE) komissiolle (8. tammikuuta 2002) Aihe: Budjettikohta B7-6000 Komissio hyväksyi 18. tammikuuta 2000 keskusteluasiakirjan Komissio ja valtioista riippumattomat järjestöt: kumppanuuden lujittaminen. Kuitenkin työasiakirjassa Luonnos suuntaviivoiksi valtioista riippumattomien järjestöjen kehitysmaita koskevien budjettikohdasta B7-6000 yhteisrahoitettavien hankkeiden toteuttamisesta vuonna 2000 pyritään entisestäänkin kaventamaan valtioista riippumattomien järjestöjen itsenäisyyttä ja rajoittamaan niiden yhteisrahoitettavia ohjelmia koskevia aloitteita. Budjettikohtaan B7-6000 otettujen, erityisesti valtioista riippumattomille järjestöille tarkoitettujen määrärahojen osuus ei ole edes kolmea prosenttia kolmansien maiden kanssa tehtävään yhteistyöhön tarkoitetusta tuesta. - Voiko komissio näin ollen selvittää, miksi se aikoo vähentää valtioista riippumattomien järjestöjen itsenäisyyttä entisestäänkin, vaikka niiden toimintamahdollisuudet ovat jo nyt rajoitettuja? - Aikooko komissio valvoa jatkossa valtioista riippumattomien järjestöjen aloitteita, jotka koskevat budjettikohdasta B7-6000 yhteisrahoitettavia hankkeita? Eikö tällainen valtioista riippumattomien järjestöjen aloitteiden valvonta ja rajoittaminen ole vastoin Cotonoun sopimuksen määräyksiä kansalaisyhteiskunnan osallistumisen edistämisestä? Poul Nielsonin komission puolesta antama vastaus (15. helmikuuta 2002) Euroopan komissio on todellakin tarkastellut keinoja parantaa valtioista riippumattomien järjestöjen kanssa tehtävää yhteistyötä. Kehitysyhteistyö on yksi niistä aloista, joilla komissiolla ja valtioista riippumattomilla järjestöillä on erityisen vakiintuneet yhteistyösuhteet ja joilla käydään säännöllisesti perusteellisia keskusteluja. Komissio hyväksyi hiljattain jäsenvaltioita kuultuaan vuosia 20022003 koskevat suuntaviivat, jotka koskevat kehitysmaissa toteutettavien, valtioista riippumattomien järjestöjen kanssa yhdessä (budjettikohdasta B7-6000) rahoitettavien hankkeiden täytäntöönpanoa. Suuntaviivojen lähtökohtana on muun muassa se, että kunnioitetaan valtioista riippumattomien järjestöjen aloiteoikeutta ja tunnustetaan niiden erityistehtävät muun muassa kehitysmaiden muita heikommassa asemassa olevien ja syrjäytyneiden väestöryhmien parissa. Komissio ei siis katso rajoittavansa valtioista riippumattomien järjestöjen itsenäisyyttä tai valvovansa niiden aloitteita. Lisäksi on syytä korostaa, että komission valtioista riippumattomille järjestöille antama tuki ei rajoitu budjettikohtaan B7-6000, vaan se myöntää tukea myös useista muista rahoitusvälineistä, esimerkiksi ihmisoikeuksia, humanitaarista apua ja kunnostamista koskevista budjettikohdista. Näin ollen valtioista riippumattomille järjestöille tarkoitettujen määrärahojen osuus on paljon arvoisan parlamentin jäsenen mainitsemaa osuutta suurempi. Mitä tulee yhteistyöhön Afrikan, Karibian ja Tyynenmeren (AKT) maiden kanssa, budjettikohtaa koskevat suuntaviivat ovat täysin Cotonoun sopimuksen määräysten mukaiset, ja lisäksi niillä tuetaan erityisesti kumppanuusmaiden kansalaisyhteiskuntaa, mikä on yksi sopimuksen tärkeimmistä tavoitteista.